**PREDKLADACIA SPRÁVA**

Ministerstvo zdravotníctva Slovenskej republiky predkladá návrh nariadenia vlády Slovenskej republiky, ktorým sa ustanovuje výška úhrady zdravotnej poisťovne za poskytovanie zubno-lekárskej pohotovostnej služby a ambulantnej pohotovostnej služby, spôsob výpočtu a pravidlá výpočtu týchto úhrad, na základe § 8 ods. 6 a 9 zákona č. 581/20004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení zákona č. 257/2017 Z. z.

Cieľom navrhovaného nariadenia je ustanoviť výšku úhrady za zdravotnú starostlivosť, ktorú uhrádza zdravotná poisťovňa poskytovateľovi zubno-lekárskej pohotovostnej služby, poskytovateľovi pevnej ambulantnej pohotovostnej služby a poskytovateľovi doplnkovej ambulantnej pohotovostnej služby, spôsob a pravidlá výpočtu týchto úhrad.

Obsahom návrhu nariadenia vlády je prostredníctvom minimálnych, maximálnych a pevných úhrad ustanovenie výšky úhrady za zdravotnú starostlivosť, ktorú uhrádza zdravotná poisťovňa poskytovateľovi zubno-lekárskej pohotovostnej služby, za poskytnutú zdravotnú starostlivosť poskytovateľovi pevnej ambulantnej pohotovostnej služby, za dopravu lekára za jeden kilometer jazdy pri poskytovaní návštevnej ambulantnej pohotovostnej služby a za poskytnutú zdravotnú starostlivosť poskytovateľovi doplnkovej ambulantnej pohotovostnej služby.

Zmenou platnej legislatívy zákonom č. 257/2017 Z. z. v prípade ambulancií zubno-lekárskej služby prvej pomoci došlo iba k zmene názvu ambulancie zubno-lekárskej služby prvej pomoci na ambulanciu zubno-lekárskej pohotovostnej služby. Z uvedeného dôvodu navrhovaná výška úhrady je v rovnakej výške ako súčasná výška úhrady pre poskytovateľa zubno-lekárskej služby prvej pomoci ustanovená v nariadení vlády Slovenskej republiky č. 226/2005 Z. z o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci (nedochádza k zmene výšky úhrady z verejného zdravotného poistenia u týchto poskytovateľov zdravotnej starostlivosti).

Do prílohy navrhovaného nariadenia vlády sa preberajú len kódy zdravotných výkonov a ich bodové ohodnotenie z  nariadenia vlády Slovenskej republiky č. 226/2005 Z. z o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci (nedochádza k zmene zdravotných výkonov ani k zmene ich bodového ohodnotenia).

Návrh nariadenia je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi Slovenskej republiky a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.

Návrh nariadenia vlády nemá vplyvy na rozpočet verejnej správy, vplyvy na podnikateľské prostredie, sociálne vplyvy, vplyvy na životné prostredie, na informatizáciu spoločnosti ani vplyvy na služby verejnej správy pre občana.

Návrh nepredpokladá zvýšenie výdavkov verejného zdravotného poistenia na poskytovanie zdravotnej starostlivosti organizátormi ambulantnej pohotovostnej služby. Predpokladá sa, že navrhovaná výška úhrady za poskytovanie zdravotnej starostlivosti ambulanciami pevnej a doplnkovej ambulantnej pohotovostnej služby bude krytá v rámci objemu doterajších zdrojov verejného zdravotného poistenia vynaložených na lekársku službu prvej pomoci pre dospelých a na lekársku službu prvej pomoci pre deti a dorast.

Navrhované financovanie ambulantnej pohotovostnej služby bude mať z hľadiska rozpočtu verejného zdravotného poistenia neutrálny charakter.

Dátum účinnosti sa navrhuje s prihliadnutím na dĺžku legislatívneho procesu a legisvakanciu.

Návrh nariadenia nie je predmetom vnútrokomunitárneho pripomienkového konania.

Návrh nariadenia vlády bol predmetom medzirezortného pripomienkového konania od 5. februára do 23. februára 2018. Vyhodnotenie pripomienkového konania a vyhlásenie predkladateľa je súčasťou materiálu.